ΚΑΝΟΝΙΣΜΟΣ (ΕΟΚ) αριθ. 1073/68 ΤΗΣ ΕΠΙΤΡΟΠΗΣ της 24ης Ιουλίου 1968 περί θεσπίσεως των λεπτομερειών εφαρμογής για τον καθορισμό των τιμών "ελεύθερο στα σύνορα" και τον καθορισμό των εισφορών στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), και ιδίως το άρθρο 14 παράγραφος 7 και το άρθρο 35,

Εκτιμώντας:

ότι το άρθρο 14 παράγραφος 7 του κανονισμού (ΕΟΚ) αριθ. 804/68 του Συμβουλίου της 27ης Ιουνίου 1968 προβλέπει την καθιέρωση των λεπτομερειών καθορισμού των τιμών "ελεύθερο στα σύνορα"- ότι, σύμφωνα με την παράγραφο 4 του ανωτέρω άρθρου, καθορίζεται μία τιμή "ελεύθερο στα σύνορα" της Κοινότητος για κάθε προϊόν οδηγό βάσει των πλέον ευνοϊκών δυνατοτήτων αγοράς στο διεθνές εμπόριο για τα προϊόντα της εν λόγω ομάδος, με εξαίρεση των εξομοιουμένων προϊόντων για τα οποία η εισφορά δεν είναι ίση με εκείνη που εφαρμόζεται στο δικό τους προϊόν οδηγό-

ότι, για το σκοπό αυτό, είναι αναγκαίο να λαμβάνει η Επιτροπή υπόψη όλες τις πληροφορίες που περιέρχονται σ'αυτήν απ'ευθείας ή από τα Κράτη μέλη- ότι είναι σημαντικό, προς όφελος της αντιπροσωπευτικότητος των τιμών "ελεύθερο στα σύνορα", να μη λαμβάνονται υπόψη για τον υπολογισμό ορισμένες πληροφορίες όταν αφορούν μόνον μικρές ποσότητες ή τιμές μη αντιπροσωπευτικές-

ότι, για να είναι δυνατή η σύγκριση, είναι αναγκαίο να καθορίζονται οι τιμές "ελεύθερο στα σύνορα" για προϊόντα τα οποία ανταποκρίνονται στα χαρακτηριστικά εκείνων των προϊόντων για τα οποία καθορίσθηκαν οι τιμές κατωφλίου, δηλαδή εμπορεύσιμα προϊόντα καλής ποιότητος- ότι, ως εκ τούτου, είναι αναγκαίο να προσαρμόζονται οι τιμές των προϊόντων που δεν ανταποκρίνονται στις απαιτήσεις αυτές-

ότι, κατά το άρθρο 14 παράγραφος 4 δεύτερο εδάφιο του κανονισμού (ΕΟΚ) αριθ. 804/68, κατά τον καθορισμό των τιμών "ελεύθερο στα σύνορα" πρέπει να λαμβάνονται υπ'όψη οι ενδεχόμενες διαφορές μεταξύ του προϊόντος για το οποίο διαπιστώνεται μία τιμή και του προϊόντος οδηγού, αν αυτές επηρεάζουν την εμπορία του εν λόγω προϊόντος- ότι οι διαφορές αυτές αφορούν, ιδίως, τη σύνθεση, την ποιότητα, το βαθμό ωριμάνσεως και τη συσκευασία των προϊόντων- ότι, όσον αφορά τη σύνθεση, πρέπει να χρησιμοποιηθεί σαν βάση, για να εκτιμηθούν οι διαφορές, η κατάσταση των τιμών της βασικής ύλης στο διεθνές εμπόριο- ότι τα λοιπά χαρακτηριστικά δύνανται να αξιολογηθούν ανάλογα με την εκτίμηση την οποία έχουν εντός της Κοινότητος-

ότι οι πληροφορίες σχετικά με τις τιμές δύνανται να είναι ελλειπείς για ορισμένα προϊόντα- ότι, ως εκ τούτου, ενδείκνυται οι τιμές "ελεύθερο στα σύνορα" να δύνανται να καθορισθούν με μία κατ'αποκοπήν μέθοδο-

ότι για να αποφευχθεί η διατάραξη της αγοράς της Κοινότητος με απότομες και σημαντικές- τροποποιήσεις των εισφορών, οι οποίες δεν αντικατοπτρίζουν τις πραγματικές κυμάνσεις της τιμής της αγοράς, ενδείκνυται να προβλεφθεί ότι, υπό ορισμένες συνθήκες, η Επιτροπή δύναται, κατ'εξαίρεση και για περιορισμένο χρονικό διάστημα, να διατηρήσει μία τιμή "ελεύθερο στα σύνορα" σε σταθερό επίπεδο-

ότι ενδείκνυται να θεσπισθεί μία περιοδικότητα για τον καθορισμό των εισφορών εν όψει αφ'ενός του συμφέροντος του εμπορίου για μία σταθερότητα τιμών και αφ'ετέρου της ανάγκης να ακολουθηθεί η εξέλιξη των τιμών στο διεθνές εμπόριο- ότι ένας τέτοιος καθορισμός που να λαμβάνει χώρα, κατ'αρχήν, ανά δεκαπενθήμερο εκπληρώνει τους όρους αυτούς-

ότι η εφαρμογή του κανονισμού (ΕΟΚ) αριθ. 823/68 του Συμβουλίου της 28ης Ιουνίου 1968 περί καθορισμού των ομάδων προϊόντων και των ειδικών διατάξεων για τον υπολογισμό των εισφορών στον τομέα του γάλακτος και των γαλακτοκομικών προϊόντων (2) απαιτεί ορισμένη ακρίβεια-

ότι το καθεστώς το οποίο καθορίζεται από τον κανονισμό (ΕΟΚ) αριθ. 804/68 τίθεται σε εφαρμογή την 29η Ιουλίου 1968- ότι για τις εισφορές προϊόντων στα οποία εμπεριέχεται ζάχαρη, το στοιχείο προορίζεται να λάβει υπόψη την ποσότητα ζάχαρης που έχει προστεθεί πρέπει να υπολογισθεί σε σχέση προς τις εισφορές που ισχύουν για τη λευκή ζάχαρη κατά τις είκοσι πρώτες ημέρες του μηνός που προηγείται εκείνου, κατά τη διάρκεια του οποίου ισχύει η εισφορά για το γαλακτοκομικό προϊόν- ότι το καθεστώς που ισχύει για τη ζάχαρη άρχισε να εφαρμόζεται μόνον από την 1η Ιουλίου 1968- ότι, ως εκ τούτου, είναι αναγκαίο να προβλεφθούν μεταβατικές διατάξεις για τον πρώτο καθορισμό των εισφορών-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τιμή "ελεύθερο στα σύνορα" καθορίζεται από την Επιτροπή για καθένα από τα προϊόντα οδηγούς.

2. Οι τιμές αυτές καθορίζονται για εμπορεύσιμα προϊόντα καλής ποιότητος.

Άρθρο 2

Οι τιμές "ελεύθερο στα σύνορα" καθορίζονται βάσει των πλέον ευνοϊκών δυνατοτήτων αγοράς στο διεθνές εμπόριο των προϊόντων που αναφέρονται στο άρθρο 1 μέρη α) 2 και β) έως ζ) του κανονισμού (ΕΟΚ) αριθ. 804/68, με εξαίρεση τα εξομοιούμενα προϊόντα, για τα οποία η εισφορά δεν είναι ίση με εκείνη που ισχύει για το δικό τους προϊόν οδηγό.

Άρθρο 3

Κατά τον καθορισμό των πλέον ευνοϊκών δυνατοτήτων αγοράς στο διεθνές εμπόριο, λαμβάνονται υπ'όψη όλες οι πληροφορίες που είναι σχετικές:

1. με τις τιμές "ελεύθερο στα σύνορα" της Κοινότητος που ισχύουν για προϊόντα προελεύσεως τρίτων χωρών,

2. με τις τιμές που ισχύουν στις αγορές των τρίτων χωρών, τις οποίες πληροφορείται η Επιτροπή είτε από τα Κράτη μέλη είτε με τα δικά της μέσα.

Άρθρο 4

Κατά τον καθορισμό των πλέον ευνοϊκών δυνατοτήτων αγοράς στο διεθνές εμπόριο, δεν λαμβάνονται υπ'όψη οι πληροφορίες:

1. που αφορούν μικρή ποσότητα, μη αντιπροσωπευτική των συναλλαγών του εν λόγω προϊόντος,

2. για τις οποίες η εξέλιξη των τιμών γενικά ή οι διαθέσιμες πληροφορίες επιτρέπουν στην Επιτροπή να πιστεύει ότι η εν λόγω τιμή δεν είναι αντιπροσωπευτική των πραγματικών τάσεων της αγοράς.

Άρθρο 5

1. Οι τιμές που προβλέπονται στο άρθρο 3 και δεν αφορούν:

α) τιμές "ελεύθερο στα σύνορα" της Κοινότητος,

β) εμπορεύσιμα προϊόντα καλής ποιότητος, προσαρμόζονται.

2. Οι τιμές που προβλέπονται στο άρθρο 3 και αφορούν ένα εξομοιούμενο προϊόν, για το οποίο η εισφορά είναι ίση με εκείνη που εφαρμόζεται για το δικό του προϊόν οδηγό, προσαρμόζονται λαμβάνοντας υπόψη ιδίως τις διαφορές ως προς:

α) τη σύνθεση,

β) την ωριμότητα,

γ) την ποιότητα,

δ) τη συσκευασία,

οι οποίες υπάρχουν μεταξύ αυτού του εξομοιουμένου προϊόντος και του δικού του προϊόντος οδηγού.

Οι προσαρμογές ως προς τη σύνθεση υπολογίζονται πολλαπλασιάζοντας τη διαφορά που υπάρχει μεταξύ της περιεκτικότητος σε γαλακτοκομικά στοιχεία του προϊόντος οδηγού αφ'ενός, και της περιεκτικότητος του εν λόγω εξομοιουμένου προϊόντος αφ'ετέρου, επί την αξία που αποδίδεται, στο διεθνές εμπόριο, σε μία μονάδα βάρους του εν λόγω γαλακτοκομικού στοιχείου.

Οι άλλες προσαρμογές υπολογίζονται εν όψει της διαφοράς που υπάρχει μεταξύ της αξίας που αποδίδεται στην αγορά της Κοινότητος σε κάθε ένα από τα σχετικά χαρακτηριστικά του προϊόντος οδηγού αφ'ενός, και της αξίας που αποδίδεται σε αυτή την αγορά στο αντίστοιχο χαρακτηριστικό του εν λόγω εξομοιουμένου προϊόντος αφ'ετέρου.

Άρθρο 6

Σε περίπτωση ελλείψεως πληροφοριών σχετικά με τις τιμές, η τιμή "ελεύθερο στα σύνορα" δύναται να καθορισθεί κατ'εξαίρεση βάσει:

1. της αξίας των πρώτων υλών, οι οποίες εμπεριέχονται στο εν λόγω προϊόν οδηγό, η οποία υπολογίζεται από τις τιμές γαλακτοκομικών προϊόντων, των οποίων οι τιμές είναι διαθέσιμες,

2. του μέσου κόστους μεταποιήσεως και

3. της μέσης παραγωγικότητος.

Άρθρο 7

Μία τιμή "ελεύθερο στα σύνορα" δύναται, κατ'εξαίρεση, να διατηρηθεί σε σταθερό επίπεδο κατά τη διάρκεια μιας περιορισμένης χρονικής περιόδου:

1. όταν η τιμή, για μία ορισμένη ποιότητα ή για μία ορισμένη προέλευση, η οποία χρησίμευσε σα βάση για τον προηγούμενο καθορισμό της τιμής "ελεύθερο στα σύνορα", δεν περιήλθε σε γνώση της Επιτροπής για τον καθορισμό της επομένης τιμής "ελεύθερο στα σύνορα" και

2. όταν οι διαθέσιμες τιμές, τις οποίες η Επιτροπή κρίνει ότι δεν είναι αρκετά αντιπροσωπευτικές των πραγματικών τάσεων της αγοράς, θα επέφεραν απότομες και σημαντικές μεταβολές της τιμής "ελεύθερο στα σύνορα".

Άρθρο 8

1. Οι εισφορές καθορίζονται κάθε δεκαπενθήμερο.

Εν τούτοις, τροποποιούνται και ενδιάμεσα αν αυτό κριθεί αναγκαίο.

Κατά την έννοια του παρόντος άρθρου, σαν δεκαπενθήμερο νοούνται οι χρονικές περίοδοι από την 1η έως την 15η ημέρα ή από την 16η ημέρα έως το τέλος ενός οποιουδήποτε μηνός.

2. Η εισφορά που έχει καθορισθεί για ένα προϊόν, παραμένει σε ισχύ μέχρις ότου καθορισθεί μία άλλη εισφορά για το εν λόγω προϊόν.

3. Εκτός από ρητή εξαίρεση, οι εισφορές καθορίζονται σε λογιστικές μονάδες ανά 100 χιλιόγραμμα.

Άρθρο 9

1. Για τα προϊόντα της δασμολογικής διακρίσεως 04.02 Β I β) 2 το στοιχείο της εισφοράς, το οποίο έχει καθορισθεί με τη χρήση ενός συντελεστού που εκφράζει τη σχέση σε βάρος μεταξύ του γάλακτος εις κόνιν το οποίο εμπεριέχεται στο προϊόν αφ'ενός, και του ιδίου του προϊόντος αφ'ετέρου, υπολογίζεται πολλαπλασιάζοντας το ποσό βάσεως επί την ποσότητα γάλακτος εις κόνιν η οποία εμπεριέχεται στο προϊόν. Το προς καθορισμό ποσό βάσεως είναι ίσο προς ένα εκατοστό της εισφοράς,

α) η οποία εφαρμόζεται στο προϊόν οδηγό της ομάδος αριθ. 2, όταν πρόκειται για προϊόντα της διακρίσεως 04.02 Β I β) 2 αα),

β) η οποία εφαρμόζεται στο προϊόν οδηγό της ομάδος αριθ. 3, όταν πρόκειται για προϊόντα της διακρίσεως 04.02 Β I β) 2 ββ),

γ) η οποία υπολογίζεται σύμφωνα με το άρθρο 3 εδάφιο 5 του κανονισμού (ΕΟΚ) αριθ. 823/68, όταν πρόκειται για προϊόντα της διακρίσεως 04.02 Β I β) 2 γγ).

2. Για τα προϊόντα της διακρίσεως 04.02 Β II β), το στοιχείο της εισφοράς, το οποίο έχει καθορισθεί με τη χρήση ενός συντελεστού που εκφράζει τη σχέση σε βάρος μεταξύ των γαλακτοκομικών στοιχείων τα οποία εμπεριέχονται στο προϊόν αφ'ενός, και του ιδίου του προϊόντος αφ'ετέρου, υπολογίζεται πολλαπλασιάζοντας το ποσό βάσεως επί την ποσότητα των γαλακτοκομικών στοιχείων τα οποία εμπεριέχονται στο προϊόν.

Το προς καθορισμό ποσό βάσεως είναι ίσο προς ένα εκατοστό της εισφοράς,

α) η οποία υπολογίζεται σύμφωνα με το άρθρο 5 σημείο 2 του κανονισμού (ΕΟΚ) αριθ. 823/68, όταν πρόκειται για προϊόντα της διακρίσεως 04.02 Β II β) 1,

β) η οποία υπολογίζεται σύμφωνα με το σημείο 3 του ανωτέρω άρθρου, όταν πρόκειται για προϊόντα της διακρίσεως 04.02 Β II β) 2.

Άρθρο 10

1. Κατά παρέκκλιση των διατάξεων του άρθρου 8 παράγραφος 1, ο πρώτος καθορισμός των εισφορών λαμβάνει χώρα για το χρονικό διάστημα από της 29ης Ιουλίου έως 15ης Αυγούστου 1968.

2. Για τον καθορισμό των εισφορών για το χρονικό αυτό διάστημα, οι εισφορές οι οποίες αφορούν τη λευκή ζάχαρη και οι οποίες πρέπει να ληφθούν υπόψη σύμφωνα με το άρθρο 10 του κανονισμού (ΕΟΚ) αριθ. 823/68, είναι εκείνες που ισχύουν κατά τις είκοσι πρώτες ημέρες του μηνός Ιουλίου 1968.

Άρθρο 11

Τα προϊόντα οδηγοί και τα εξομοιούμενα προϊόντα, τα οποία αναφέρονται στον παρόντα κανονισμό, είναι εκείνα που εμφαίνονται στο παράρτημα I του κανονισμού (ΕΟΚ) αριθ. 823/68.

Άρθρο 12

Ο παρών κανονισμός αρχίζει να ισχύει την 29η Ιουλίου 1968.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 24 Ιουλίου 1968.

Για την Επιτροπή

Ο Πρόεδρος

Jean REY

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 151 της 30.6.1968, σ. 3.